Library of Congress Control Number

O Library of Congress Control Number, in sìgla LCCN, o l'é 'n scistêma de numeraçión di eleménti catalogæ inta Bibliotêca do Congrèsso di Stâti Unîi. O no l'é ligòu a-o contegnûo de nisciùn lìbbro e o no gh'à da êse confûzo co-a Clasificaçión da Bibliotêca do Congrèsso (Library of Congress Classification, in sìgla LCC), ch'o l'é pe cóntra o scistêma de clasificaçión dêuviòu da-o mæximo énte.

 Stöia 
O scistêma de numeraçión LCCN o l'é stæto dêuviòu a partî da-o 1898, quànde l'acrònimo LCCN o voéiva ancón dî Library of Congress Card Number. O l'é stæto ciamòu, tra i âtri nómmi, Library of Congress Catalog Card Number ascì. A Bibliotêca do Congrèsso a l'inandiâva de schêde de informaçioìn bibliogràfiche pò-u pròpio catàlogo bibliotecâio e a vendéiva quélle dógge a-e âtre bibliotêche pe l'ûzo inti seu catàloghi, segóndo 'n scistêma conosciûo co-o nómme de catalogaçión centralizâ. A ògni schêda l'é stæto asegnòu 'n nùmero de série pe agiutâ inte l'identificaçión.

Scibén che a ciù pàrte de informaçioìn bibliogràfiche a l'é òua creâ, archiviâ e condivîza in mòddo eletrònico co-e âtre bibliotêche, gh'é ancón de bezéugno de identificâ ògni eleménto ùnico e o LCCN o và avànti a avéighe quésta fonçión.

I bibliotecâi de tùtto o móndo dêuvian quésto identificatô unìvoco into procèsso de catalogaçión da ciù pàrte di lìbbri publicæ inti Stâti Unîi. Quésto o l'agiùtta i bibliotecâi a òtegnî i dæti de catalogaçión corètti, conosciûi cómme eleménti de catalogaçión, che a Bibliotêca do Congrèsso e tèrse pàrte méttan a dispoxiçión in sciâ Ræ e atravèrso di âtri media.

Into méize de frevâ do 2008 a Bibliotêca do Congrèsso a l'à creòu o servìçio LCCN Permalink ascì, pe dâ 'n URL stàbile a ògni Library of Congress Control Number.

 Formâto 
Inta ciù pàrte de seu fórme elementâri, o nùmero o l'inclùdde 'n ànno e 'n nùmero de série. L'ànno o l'à dôe cîfre se tra o 1898 e o 2000, sedónca, a partî da-o 2001, o ghe n'à quàttro. I tréi ànni dùbi, sàiva a dî 1898, 1899 e 1900, són distìnti da-a dimensción do nùmero de série. A gh'é ànche de peculiaritæ inti nùmeri che coménsan co-in "7", nasciûo pe 'n esperiménto fæto tra o 1969 e o 1972 ch'o l'à prevedéiva l'azónta de 'na cîfra de contròllo.

I nùmeri de série són lónghi sêi cîfre e dêvan inclùdde i zêri a-o seu inprinçìppio. Quésti zêri, che ìnpan e poxiçioìn vêue do nùmero, són 'n'azónta ciù recénte a-o formâto e dónca tànti òpie ciù vêge móstran di còdichi mêno conplêti. De spésso, pe destacâ l'ànno e o nùmero de série into còdice gh'é azónto 'n tratìn, scibén ch'o l'é facoltatîvo e ànsi, ciù de recénte, a Bibliotêca do Congrèsso a l'à domandòu a-i editoî d'evitâlo do tùtto.

 Nòtte 

 Ligàmmi de fêua 



Categorîa:Identificatoî